Komission asetus (EY) N:o 2493/2001, annettu 19 päivänä joulukuuta 2001, tiettyjen markkinoilta vedettyjen kalastustuotteiden myynnistä



Virallinen lehti nro L 337 , 20/12/2001 s. 0020 - 0021



Komission asetus (EY) N:o 2493/2001, annettu 19 päivänä joulukuuta 2001, tiettyjen markkinoilta vedettyjen kalastustuotteiden myynnistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 17 artiklan 5 kohdan ja 21 artiklan 8 kohdan, sekä katsoo seuraavaa: (1) Asetuksen (EY) N:o 104/2000 mukaan tuottajajärjestöjen markkinoilta vetämien kalastustuotteiden käyttötarkoitus on vahvistettava siten, että ne eivät haittaa muiden tuotteiden tavanomaista kaupan pitämistä. Taloudellista korvausta voidaan myöntää sillä edellytyksellä, että tätä samaa markkinoilta vedettyjen tuotteiden myyntiä koskevaa vaatimusta noudatetaan. (2) Markkinoiden vakauttamistoimenpiteet voivat olla täysin tehokkaita vain siinä tapauksessa, että markkinoilta vedettyjä tuotteita ei saateta uudelleen kyseisten tuotteiden tavanomaiseen kauppakiertoon. Näin ollen olisi suljettava pois kaikki ne käyttötarkoitukset, jotka voisivat epäsuorasti vaikuttaa sellaisten tuotteiden kulutustasoon, jotka eivät ole olleet markkinoiden vakauttamistoimenpiteiden kohteena. (3) Onkin tarpeen säätää tätä vaatimusta noudattavista vaihtoehdoista markkinoilta vedettyjen tuotteiden myyntiä varten ja määritellä, missä olosuhteissa näitä vaihtoehtoja voidaan käyttää. (4) Tästä syystä markkinoiden vakauttamistoimenpiteiden kohteena olleiden tiettyjen kalastustuotteiden menekistä 9 päivänä kesäkuuta 1983 annettu komission asetus (ETY) N:o 1501/83(2) olisi kumottava ja korvattava. (5) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Kalastusalan tuottajajärjestöjen asetuksen (EY) N:o 104/2000 17 artiklan mukaisesti markkinoilta vetämät tuotteet, joille ei ole tarkoitus myöntää mainitun asetuksen 23 artiklassa tarkoitettua siirtotukea, on myytävä soveltaen jotain seuraavista vaihtoehdoista: a) ilmaisjakelu sellaisenaan omaa kulutusta varten yhteisöön perustetuille hyväntekeväisyysjärjestöille sekä kansallisen lainsäädännön mukaisesti sosiaaliavustuksiin oikeutetuiksi katsotuille henkilöille jäsenvaltioiden vastuulla; b) käyttö tuoreena tai säilöttynä rehuksi; c) käyttö jauhoksi jalostamisen jälkeen rehuksi; d) käyttö syöttinä; e) käyttö muihin tarkoituksiin kuin ravinnoksi. 2. Komissio voi jäsenvaltion pyynnöstä sallia tapauskohtaisesti muita kuin 1 kohdassa säädettyjä vaihtoehtoisia käyttötarkoituksia. 2 artikla 1. Tuotteiden myyminen 1 artiklan 1 kohdan b, c, d ja e alakohdassa tarkoitettuja vaihtoehtoja soveltaen toteutetaan sillä edellytyksellä, että tuotteet on: a) saatettu ihmisravinnoksi kelpaamattomiksi heti niiden markkinoilta vetämisen jälkeen; b) asetettu myyntiin kaikkien asianomaisten toimijoiden ulottuville alueen käytäntöjä ja tapoja noudattaen. Ostajien on täsmennettävä, mihin tarkoitukseen he sitoutuvat käyttämään tällä tavoin ostamiaan tuotteita. 2. Edellä 1 kohdassa tarkoitetun myynnin jälkeen on laadittava viipymättä lasku tai kuitti, jossa mainitaan erityisesti myyjän ja ostajan henkilöllisyys, tuotteille varattu käyttötarkoitus, myyntihinta ja kyseessä olevat määrät. Tuottajajärjestön on toimitettava laskun tai kuitin jäljennös jäsenvaltion toimivaltaisille viranomaisille vähintään joka kolmas kuukausi. 3. Jos tuottajajärjestöt todistavat asianomaista jäsenvaltiota tyydyttävällä tavalla, että tuotteille ei löytynyt ostajaa 1 kohdassa tarkoitetun myyntiin asettamisen yhteydessä, tuottajajärjestöjen on saatettava tuotteet käyttökelvottomiksi jäsenvaltioiden valvonnassa. Tuottajajärjestöjen on ilmoitettava asianomaiset määrät jäsenvaltion toimivaltaisille viranomaisille 2 kohdan toisessa virkkeessä tarkoitetuin väliajoin. 3 artikla Jäsenvaltioiden on toteutettava kaikki asianmukaiset toimenpiteet ehkäistäkseen ja estääkseen tässä asetuksessa määriteltyyn järjestelmään kohdistuvat petokset. Niiden on varmistettava, että myydyille tuotteille varatusta käyttötarkoituksesta ei poiketa. Kunkin jäsenvaltion on ilmoitettava komissiolle kuukauden kuluessa tämän asetuksen voimaantulosta sen täytäntöönpanemiseksi toteutetut toimenpiteet. 4 artikla Kumotaan asetus (ETY) N:o 1501/83. 5 artikla Tämä asetus tulee voimaan 1 päivänä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä joulukuuta 2001. Komission puolesta Franz Fischler Komission jäsen (1) EYVL L 17, 21.1.2000, s. 22. (2) EYVL L 152, 10.6.1983, s. 22.